เพิ่มศักยภาพโรงงานปรับปรุงสภาพเมล็ดพันธุ์ ตั้งเป้าเพิ่มผลผลิตให้ได้ 5,000 ตัน/ปี
นายอาชว์ชัยชาญ เลี้ยงประยูร อธิบดีกรมการข้าว เปิดเผยหลังลงพื้นที่ตรวจติดตามการดำเนินงานและรับฟังปัญหาอุปสรรคของศูนย์เมล็ดพันธ์ข้าวนครสวรรค์ว่า กรมการข้าวมีความต้องการเพิ่มประสิทธิภาพและยกระดับการการผลิตเมล็ดพันธุ์ จึงได้มีโครงการเพิ่มศักยภาพและปรับปรุงสภาพเมล็ดพันธุ์ของศูนย์เมล็ดพันธุ์ข้าวขึ้น ให้สามารถผลิตเมล็ดพันธุ์ได้จากเดิม 86,000 – 96,000 ตัน เป็น 34,000 ตัน รวมได้เป้าหมายการผลิตใหม่เป็น 120,000 ตัน/ปี ศูนย์เมล็ดพันธุ์ข้าวนครสวรรค์ ได้รับการปรับปรุงระบบไฟฟ้าควบคุมเครื่องจักรพร้อมอุปกรณ์  และได้รับการปรับปรุงเครื่องจักรอุปกรณ์เพื่อการปรับปรุงสภาพเมล็ดพันธุ์ ประจำโรงงานปรับปรุงสภาพเมล็ดพันธุ์โรงงาน OECE นอกจากนั้นยังได้ชุดเครื่องชั่งบรรจุ พร้อมระบบจัดเรียงแบบอัตโนมัติ ประจำโรงงานปรับปรุงสภาพเมล็ดพันธุ์ โรงงานเพิ่มศักยภาพ เพื่อเพิ่มศักยภาพการปรับปรุงสภาพเมล็ดพันธุ์และทดแทนเครื่องจักรเดิมที่มีอายุการใช้งานมานาน มีประสิทธิภาพการทำงานต่ำ ไม่สอดคล้องกับความต้องการใช้เมล็ดพันธุ์ปัจจุบัน อีกทั้งยังเป็นการเพิ่มประสิทธิภาพบริหารจัดการเมล็ดพันธุ์ข้าว โดยศูนย์เมล็ดพันธุ์ข้าวนครสวรรค์ตั้งเป้าว่าจะสามารถผลิตเมล็ดพันธุ์ให้ได้จากเดิม 4,000 ตัน/ปี เป็น 5,000 ตัน/ปี ซึ่งจะเป็นส่วนหนึ่งในการเสริมกำลังการผลิตเมล็ดพันธุ์ของกรมการข้าวให้เพิ่มมากขึ้น